**Συμπληρωματική έκθεση της Κοινοβουλευτικής Επιτροπής Υγείας για το νομοσχέδιο «Ο περί Ιδιωτικών Νοσηλευτηρίων (Έλεγχος Ίδρυσης και Λειτουργίας) (Τροποποιητικός) Νόμος του 2021»**

**Παρόντες:**

Ευθύμιος Δίπλαρος, πρόεδρος Νίκος Κέττηρος

Σάβια Ορφανίδου Χρίστος Χριστόφιας

Χαράλαμπος Πάζαρος Μιχάλης Γιακουμή

Όπως είναι γνωστό, το πιο πάνω νομοσχέδιο υποβλήθηκε στην ολομέλεια της Βουλής για ψήφιση στις 24 Φεβρουαρίου 2022 με σχετική έκθεση της Κοινοβουλευτικής Επιτροπής Υγείας, ημερομηνίας 22 Φεβρουαρίου 2022. Ωστόσο, η ολομέλεια του σώματος αποφάσισε την αναβολή της συζήτησής του, προκειμένου να διευκρινιστούν περαιτέρω ορισμένα ζητήματα αναφορικά με τις προτεινόμενες ρυθμίσεις.

Συναφώς, η επιτροπή επανεξέτασε το νομοσχέδιο σε δύο συνεδρίες της, που πραγματοποιήθηκαν την 31η Μαρτίου και στις 7 Απριλίου 2022. Στο πλαίσιο των εν λόγω συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Υγείας, των Φαρμακευτικών Υπηρεσιών του ίδιου υπουργείου, της Νομικής Υπηρεσίας της Δημοκρατίας, του Οργανισμού Ασφάλισης Υγείας (ΟΑΥ), του Γραφείου Επιτρόπου Εποπτείας ΓΕΣΥ, της Ογκολογικής Εταιρείας Κύπρου και του Ογκολογικού Κέντρου Τράπεζας Κύπρου.

Σημειώνεται ότι στο πλαίσιο της επανεξέτασης του πιο πάνω νομοσχεδίου παρευρέθηκαν επίσης τα μέλη της επιτροπής κ. Μαρίνα Νικολάου και κ. Χρύσανθος Σαββίδης.

Σημειώνεται περαιτέρω ότι ο σκοπός και οι επιδιώξεις του εν λόγω νομοσχεδίου, καθώς και οι βασικότερες επιμέρους πρόνοιες αυτού περιλαμβάνονται στην αρχική έκθεση της επιτροπής.

Υπενθυμίζεται ότι σκοπός του νομοσχεδίου είναι η τροποποίηση του περί Ιδιωτικών Νοσηλευτηρίων (Έλεγχος Ίδρυσης και Λειτουργίας) Νόμου, ώστε να παρασχεθεί η δυνατότητα σε νοσηλευτήρια τα οποία δε διαθέτουν κουβούκλιο ασφαλείας και τα οποία προτίθενται να παρέχουν θεραπείες η προετοιμασία των οποίων απαιτείται να γίνεται σε κουβούκλιο ασφαλείας να παρέχουν ογκολογικές θεραπείες ή θεραπείες με εξειδικευμένα φάρμακα, νοουμένου ότι τα εν λόγω νοσηλευτήρια είναι συμβεβλημένα με εξειδικευμένα κέντρα διάλυσης κυτταροστατικών και άλλων εξειδικευμένων φαρμακευτικών προϊόντων.

Στο πλαίσιο της επανεξέτασης του νομοσχεδίου από την επιτροπή μέλη της εξέφρασαν επιφυλάξεις σε σχέση με την ασφαλή μεταφορά και χορήγηση των πιο πάνω σκευασμάτων στους ασθενείς, ώστε οι τελευταίοι να λαμβάνουν ασφαλείς και ποιοτικές υπηρεσίες υγείας. Συναφώς, τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, υπέβαλαν σχετική εισήγηση για τροποποίηση του κειμένου του νομοσχεδίου, σύμφωνα με την οποία η μεταφορά των φαρμακευτικών σκευασμάτων να γίνεται στη βάση διεθνών πρωτοκόλλων εγκεκριμένων από τις αρμόδιες αρχές της Δημοκρατίας σε συνεργασία με τον Παγκύπριο Ιατρικό Σύλλογο και η χορήγησή τους να γίνεται σε κατάλληλο νοσοκομειακό χώρο από εξειδικευμένο νοσηλευτικό προσωπικό στην παρουσία ιατρού ογκολόγου.

Οι εκπρόσωποι των αρμόδιων φορέων, λαμβάνοντας υπόψη τις ανησυχίες της επιτροπής, αφού μελέτησαν την πιο πάνω εισήγηση για τροποποίηση του κειμένου του νομοσχεδίου, εισηγήθηκαν τη διαμόρφωσή της, ώστε τα φαρμακευτικά σκευάσματα να μεταφέρονται βάσει πρωτοκόλλων τα οποία καθορίζονται από το Υπουργείο Υγείας σε συνεργασία με επιστημονικές εταιρείες και η χορήγησή τους να γίνεται από εκπαιδευμένο νοσηλευτικό προσωπικό υπό ιατρική εποπτεία, δεδομένου ότι τα σκευάσματα αυτά δεν αφορούν μόνο την ογκολογία.

Υπό το φως των πιο πάνω, η επιτροπή στη συνεδρία της, ημερομηνίας 7 Απριλίου 2022, ομόφωνα υιοθέτησε την εισήγηση για τροποποίηση του κειμένου του νομοσχεδίου που υπέβαλαν τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις με τις τροποποιήσεις που εισηγήθηκαν οι αρμόδιοι φορείς και αποφάσισε όπως υποβάλει σχετική τροπολογία κατά τη συζήτησή του στην ολομέλεια του σώματος.

12 Απριλίου 2022

Αρ. Φακ.: 23.01.061.183-2021

ΕΠ/ΘΚ/ΘΗ